b'\n_START_ARTICLE_\nSander Vaher\n_START_PARAGRAPH_\nSander Vaher (s\xc3\xbcndinud 23. mail 1985) on eesti orienteeruja.\n_START_SECTION_\nHaridus\n_START_PARAGRAPH_\nTa l\xc3\xb5petas 2005. aastal Hugo Treffneri G\xc3\xbcmnaasiumi. 2011. aastal l\xc3\xb5petas ta Tallinna Tehnika\xc3\xbclikooli ehitusteaduskonna t\xc3\xb6\xc3\xb6stus- ja tsiviilehitus eriala ja sai tehnikateaduse magistri kraadi.\n_START_SECTION_\nSporditulemused\n_START_PARAGRAPH_\nAastatel 2006\xe2\x80\x932017 on ta orienteerumisjooksu Eesti meistriv\xc3\xb5istlustel v\xc3\xb5itnud 15 kulda, 9 h\xc3\xb5bedat ja 11 pronksi._NEWLINE_Ta on osalenud Eesti koondises orienteerumise maailmameistriv\xc3\xb5istlustel ja Euroopa meistriv\xc3\xb5istlustel. Orienteerumisjooksu EMil sai 2006. aastal Otep\xc3\xa4\xc3\xa4l 9. koha, 2010. aastal Bulgaarias Primorskos sprindis 32. koha. Orienteerumisjooksu MMil sai 2007. aastal Kiievis l\xc3\xbchirajal 22. koha, 2015. aastal \xc5\xa0otimaal Invernessis teatejooksus Eesti meeskonnas koos Timo Silla ja Lauri Sillaga 6. koha._NEWLINE_2008. aastal v\xc3\xb5itis ta \xc3\xbcli\xc3\xb5pilaste maailmameistriv\xc3\xb5istlustel orienteerumisjooksus l\xc3\xbchirajal kulla ja teatejooksus Eesti meeskonnas h\xc3\xb5beda.\n_START_SECTION_\nIsiklikku\n_START_PARAGRAPH_\nTema \xc3\xb5ed Maret Vaher ja Ruth Vaher on samuti orienteerujad.'